**ADE- DOMENIUL OM ŞI SOCIETATE**

**BASM TERAPEUTIC**

**TEMA BASMULUI – COPILUL AGRESIV**

Basmul de adresează copiilor preşcolari din grupele mari

**Informaţii anamnestice:**

Copil preşcolar, în vârstă de 5-6 ani, foarte agresiv cu colegii, iar acasă are manifestări total lipsite de sentimente fraterne faţă de fratele său mai mic..

**AUTOR**: **Prof.înv.preşc. ADRIANA HAU**

**Grădiniţa P.P. Nr.13 - Târgovişte**

**POVESTEA LUI RINO**

 Era o zi frumoasă de vară. Soarele iși revărsa vesel razele sale de lumină peste întreaga pădure și peste căsuțele colorate ale animăluțelor ce viețuiau aici.

 În căsuța albastră din luminișul pădurii locuia o familie de lupi: tatăl, mama și cei doi pui. Tatăl lup pleca în fiecare dimineață la vânat în timp ce mama lup avea grijă de pui. Ca în fiecare dimineată, mama intra ușor în camera puilor, se apropie de patuțul lui Rino,puiul cel mare, și îi șopti:

* Dragul meu, e timpul să te trezești! Grădiniţa te asteaptă! Știi că nu e frumos să întârzii!

Rino deschise ușor ochii, se îmbufnă și spuse:

 - Lasă-mă să dorm! Nu vreau să merg azi la grădiniţă!

 Mama se rugă de el pâna ce, cu mare greutate, îl convinse pe Rino să se îmbrace și să plece la grădiniţă. Ajuns acolo, de cum a intrat în sala de grupă, unii dintre colegi au început să-și

vorbească: “Of! Uită-l și pe Rino! Iar o să mă tragă de coadă!”, spuse veverița Mașa. „Da, și pe mine de urechi”, oftă iepurașul Teo. ,,O să ne strice iar construcţiile!”zise îngrijorat şi Martinică.

Rino se așeză gălăgios la masuţa unde Martinică ridica un castel din cuburi de lemn și începu să strige:

 - Vai, ce urât ai construit, Martinică! Ha, ha! Şi îi dărâmă construcţia. Martinică uimit îl întrebă:

 - De ce mi-ai stricat construcţia? Tu ce ai construit?

 - Nimic, fiindcă n-am chef.

 La altă măsuţă, veveriţa Maşa desena un tablou din pădurea în care locuiau. Rino s-a dus lângă ea, a luat un creion colorat şi i-a mâzgălit întregul desen. Vai, cât a mai plâns biata Maşa! Lui Rino însă nu-i păsa.

 Mai târziu au ieşit în curtea grădiniţei, unde aveau o mulţime e aparate de joacă. Aici Rino s-a dezlănţuit din nou: i-a pus o piedica bursucului în timp ce cobora scările, astfel încât acesta căzu rostogolindu-se pe trepte. Rino striga în urma lui:

 - Ha, ha ce prostănac ești! Împiedicatule!

 Ajuns în curtea grădiniţei, o trase pe veverița Mașa de codită până ce aceasta începu să țipe și să plângă: “Au, mă doare! Te rog, nu mă mai trage!”. Nici n-o lăsa bine pe Mașa că se repezi asupra iepurașului Teo și începu să-l tragă de urechi până ce i le înroși. Răpus de durere, iepurașul căzu în genunchi și se ruga să-l lase în pace. Plictisit, Rino i-a dat drumul iepurașului și începu să se strâmbe la Martinică în timp ce îi spunea:

* Urâtule! Ești un gras! Hi, hi, hi! Nu vezi ce burtă mare ai? Și ce labe groase?

Martinică se întoarse cu spatele supărat și se preface că nu-l aude. Dar Rino se repezi asupra lui înfuriat și îl trânti la pământ. Celelalte animăluțe fugiră repede din calea lui.Martinică, lovit, murdar pe haine şi cu ochii în lacrimi, s-a așezat pe o bancă. Educatoarea care ajutase câţiva copii mai puţin curajoşi să se dea pe tobogan şi nu văzuse ce făcuse Rino, l-a zărit acum pe Martinică plângând și îngrijorată îl întreabă ce s-a întmplat. Martinică i-a spus că s-a împiedicat și a căzut. Animăluțele din grupă erau foarte uimite auzind răspunsul ursului dar nu îndrăzniră să spună nimic de frica lui Rino. Când ziua de grădiniţă s-a terminat și animălutele se pregăteau sa plece, Rino i-a strigat lui Martinică:

* După ce că ești un urât, mai ești și fricos! Apoi a pornit pe cărarea ce ducea la căsuța albastră din luminiș. Deși avea colegi care locuiau aproape de el, nici unul nu mergea împreună cu el spre casă. Toți așteptau ca el să plece primul.

 Ajuns acasă, Rino nici nu-şi salută familia şi îmbrăcat cu hainele de grădiniţă alerga într-un suflet afară unde fratele său mai mic se juca cu mingea. Se repezi asupra lui și i-o smulse din mană. Auzindu-l pe cel mic cum plange, mama îi spuse:

 - Rino dă-i, te rog, mingea fratelui tău! E mai mic decât tine. Și în plus nu e frumos să i-o iei fără să o ceri frumos!

 - Ei, dar vreau și eu să mă joc cu ea ! Și n-am chef să cer frumos nimănui nimic! răspunse Rino.

 - Atunci va trebui să mergi în camera ta ,Rino, să te liniștești! Sau ai putea să mă ajuți să pun masa. M-aș bucura tare mult dacă m-ai ajuta!

 - Nu vreau să te ajut! Lasă-mă în pace! Și plecă bombănind în camera lui trântind ușa. Acolo începu să se joace cu mașinuțele lui preferate.

 A doua zi, când a ajuns la grădiniţă, doamna educatoare le-a spus:

 - Dragii mei, astăzi vom merge cu toții în pădure și vom face curat! Vom curăța copacii de crengile uscate, vom aduna frunzele uscate ramase și vreascurile din poienița!

Animăluțele strigară bucuroase: “Uraaa!”. Numai Rino stătea supărat la o măsuţă. Această veste nu era tocmai pe placul lui. Dar a plecat alături de colegi și de doamna educatoare în pădure. Ajunși acolo, colegii săi au format echipe și au început să adune frunzele și lemnele uscate. Rino însă rămăsese singur; nimeni nu l-a vrut în echipa sa; colegii toți se fereau de el și nu-l băgau în seamă. Rino se uita la ei, vedea cum se ajuta unul pe altul fără să se lovească, fără să-și vorbească urât. Ba, dupa ce au terminat tot ce avuseseră de făcut,au organizat câteva jocuri hazlii, la care din nou, Rino nu a fost invitat să participe. Tare-i plăceau jocurile colegilor,dar...nimeni nu l-a vrut ca partener de joc. Pentru prima dată, începu să se simtă singur.

 Ajuns acasă, se simțea trist și abătut. Văzându-l, mama sa l-a întrebat ce i s-a întamplat. Cu lacrimi în ochi, Rino spuse:

* Astăzi am fost să facem curat în pădure și nimeni n-a vrut să mă primească în echipă. Așa că am făcut curat singur. Nici la jocurile lor nu m-au invitat. Eu nu am nici un prieten!

Mama l-a mângâiat și i-a zis că pentru a-și putea face un prieten va trebui să se poarte frumos cu ceilalți, să-i ajute când au nevoie și să le vorbească frumos. Rino s-a strâmbat zicând: “N-am chef să mă port frumos cu nimeni, așa că n-am nevoie de prieteni!”

 Zilele treceau și Rino se purta la fel cu colegii săi. Dar devenea din ce în ce mai trist când vedea că aceștia îl ocolesc și nu-l bagă în seamă.

 Într-o zi, s-a întamplat să afle că iepurașul își sărbătorise ziua de naștere și își invitase toți colegii în afara de el. I-a auzit pe câțiva colegi ce stăteau pe o bancă la soare cum povesteau cât de frumos s-au distrat la ziua iepurașului. Auzind acestea, Rino se întristă foarte tare astfel că, ajuns acasă, se închise în camera lui și plânse până când îl fură somnul. În acea noapte avu un vis. Se făcea că era ziua lui de naștere și toți colegii erau invitați. El sufla în lumânările de pe tort în timp ce colegii îi cantau “La mulți ani!” și îl aplaudau. Era tare bucuros. Apoi, ca prin minune, apăru în fața lui Zâna Pădurii. Aceasta se apropie de el și îi spuse:

* Rino, astazi e o zi foarte importantă pentru tine. Ești bucuros fiindcă toți colegii tăi sunt alături de tine. Asta e cel mai frumos cadou pe care și-l poate dori cineva. Să aibă un prieten alături cu care să se bucure în anumite momente și pe care se poate baza la nevoie. Mă bucur că ai reușit să-ți faci prieteni! Apoi Zâna dispăru.

 Rino se trezi din somn buimăcit la auzul glasului mamei care îi șoptea că e timpul să meargă la grădiniţă. În drum spre grădiniţă, Rino se gândea la visul său, la vorbele Zânei și la bucuria pe care o simțise alături de colegii săi. Își aduse aminte și de mama sa care îi spunea că pentru a te împrieteni cu cineva trebuie să te porți frumos.

 Odata ajuns la grodiniţă, se așeză la o măsuţă liniștit și se uită la colegii săi. Aceștia îl priveau cu spaimă. Se întoarse către Martinică și îl ruga frumos să-l ajute și pe el să construiască un castel, cu piese Lego. Martinică uimit, acceptă. Apoi Rino îi mulțumi pentru ajutor. Animăluțelor nu le venea să creadă. Rino se purta diferit. Când doamna educatoare intră în clasă, o rugă să-l lase să le spună colegilor câteva cuvinte. Se întoarse către ei și zise:

 - Vreau să-mi cer iertare pentru că m-am purtat atât de urât cu voi! Promit că de acum înainte am să încerc să mă port frumos! Nu vreau să vă mai fac rău, nu vreau să mai fugiți de mine! Aș vrea să am și eu un prieten!

Muți de uimire, colegii și doamna educatoare au început să-l aplaude pe Rino. Acesta se simțea mult mai bine.

 Toată ziua, se abținu sa le mai facă rău colegilor. Se duse la Martinică și îl invită acasă la el să se joace împreună cu mașinuțele. Martinică acceptă bucuros invitația.

 Zilele treceau și Rino reușea să-și facă tot mai mulți prieteni. Când intra în clasă, aceștia îl priveau cu bucurie şi se jucau cu el fără să le mai fie teamă.

 Mama sa era foarte mândră de el. Acum o ajuta ori de cate ori avea nevoie si împărțea jucăriile cu fratele său mai mic.

 La ziua lui de naștere au venit toți colegii și au petrecut frumos împreuna. S-au jucat până târziu și erau cu toții veseli. Rino își aminti de visul său. De data asta nu era vis, totul era real. El chiar avea prieteni și era foarte bucuros.